Врз основа на член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 106 став 2 и став 3 од Законот за општата управна постапка (“Службен весник на Република Македонија“ бр.124/2015), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од П. Б. од Скопје, поднесена против Основен кривичен суд Скопје, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на \_\_.\_\_.2022 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од П. Б. од Скопје, поднесена против Основен кривичен суд Скопје, заведена во Агенцијата под бр.08-151 на 06.05.2022 година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

## П. Б. од Скопје, на 28.03.2022 година поднел Барање за пристап до информации од јавен карактер до Основен кривичен суд Скопје, по предметот Барање за пристап до информации од јавен карактер, со кое побарал да му се достави по пошта во фотокопија од следните информации:

„Ве молам да ми доставите Фото-копија од актот со кој е решено приемниот шалтер за поднесоци и просториијата за увиди во предмети да работат со странки во време кое не е исто со она што е објавено на веб-страната на судот.“

Петар Бошевски од Скопје, на 26.04.2022 година до Основниот кривичен суд Скопје поднел „Ургенција за одговор на моето Барање“.

Како што се наведува во Жалбата, Имателот на информации не постапил по Барањето на Барањето, поради што Барателот на информации на 06.05.2022 година до Агенцијата поднесува Жалба, заведена под бр.08-151.

Агенција, преку е-маил заведен под бр.08-151 од 06.05.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации до Агенцијата на 12.05.2022 година по електронски пат го достави Известувањето насловено до П.Б. ПЈИ.бр.18/22 од 12.05.2022 година, заведено во Агенцијата под бр.08-151, во кое е наведено дека: „Од ваша страна до овој момент се доставени неколку барања за пристап до информации од јавен карактер од 01 и 04 март 2022 година како и од 17.03.2022 година кои барања Ви се одговорени во Законски утврдениот рок со ПЈИ 8/22 и ПЈИ 11/22 кои Ви ги доставуваме во прилог.....“

На 23.05.2022 година, Барателот на информации преку е-маил ја извести Агенцијата дека: „..Сега сакам да ве известам дека (благодарение на вашата интервенција) го добив одговорот од Основен кривичен суд Скопје ....не судм задоволен од тој одговор и имам намера да ја продолжам претиската со Судот, но со оглед на тоа дека предметот на мојата Жалба беше молчењето на Судот (а по вашата интервенција добив одговор), сметам дека предметот што се води кај вас во врска со оваа моја жалба МОЖЕ да се затвори.“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр.08-151.

**Директор,**

**Пламенка Бојчева**